Eksoda 17 | Bibele Eka Web Site Leyi | Vuhundzuluxeri Bya Misava Leyintshwa\n17 Ntshungu hinkwawo wa vana va Israyele wu suka emananga ya Sini+ hi mintlawa leyi va yi endleke hi ku ya hi xileriso xa Yehovha,+ wu ya dzima mixaxa eRefidimi.+ Kambe a ku nga ri na mati leswaku vanhu va nwa. 2 Kutani vanhu va holovela Muxe va ku:+ “Hi nyike mati hi nwa.” Kambe Muxe a ku eka vona: “Ha yini mi holovela mina? Ha yini mi tshamela ku ringa Yehovha?”+ 3 Kwalaho vanhu va va ni torha ra mati, vanhu va hambeta va gungulela Muxe va ku: “Ha yini u hi humese aEgipta leswaku u ta hi dlaya hi torha+ hina ni vana va hina ni swifuwo swa hina?” 4 Eku heteleleni Muxe a huwelela eka Yehovha a ku: “Ndzi ta endla yini hi vanhu lava? Ku nga ri khale va ta ndzi khandla hi maribye!”+ 5 Hiloko Yehovha a byela Muxe a ku: “Hundza emahlweni ka vanhu+ u teka vakulukumba van’wana va Israyele ni nhonga ya wena leyi u beke Nambu wa Nayili hi yona.+ Yi khome hi voko kutani u famba. 6 Waswivo! Ndzi yime emahlweni ka wena lahaya eribyeni eHorebe. U ta ba ribye kutani mati ma ta huma eka rona, vanhu va ta nwa.”+ Endzhaku ka sweswo Muxe a endla tano emahlweni ka mahlo ya vakulukumba va Israyele. 7 Hikwalaho a thya ndhawu yoleyo viro ra Massa+ na Meriba,+ hikwalaho ka ku holova ka vana va Israyele ni hikwalaho ka ku ringa+ ka vona Yehovha, va ku: “Xana Yehovha u kona exikarhi ka hina kumbe a nga kona?”+ 8 Kutani Vaamaleke+ va fika ku ta lwa na Israyele eRefidimi.+ 9 Hiloko Muxe a byela Yoxuwa+ a ku: “Hi hlawulele vavanuna, u huma+ u ya lwa ni Vaamaleke. Mundzuku ndzi ta yima ehenhla ka xitsunga, ndzi khome nhonga ya Xikwembu xa ntiyiso hi voko.”+ 10 Hiloko Yoxuwa a endla hilaha Muxe a n’wi byeleke hakona,+ leswaku a ta lwa ni Vaamaleke; Muxe, Aroni na Huru+ va tlhandlukela ehenhla ka xitsunga. 11 Kutani loko Muxe a tlakusa voko, Vaisrayele a va tikomba va ri lava tlakukeke;+ kambe loko a yisa voko ehansi, Vaamaleke a va tikomba va ri lava tlakukeke. 12 Loko mavoko ya Muxe ma tikeriwa, va teka ribye va ri veka ehansi ka yena a tshama ehenhla ka rona; Aroni na Huru va seketela mavoko yakwe, un’wana a ri eka tlhelo leri kasi lowun’wana a ri eka tlhelo lerin’wana, lerova mavoko yakwe ma yima ma tiya ku fikela loko dyambu ri pela. 13 Hikwalaho Yoxuwa a hlula Amaleke ni vanhu vakwe hi banga.+ 14 Kutani Yehovha a byela Muxe a ku: “Leswi swi tsale ebukwini+ leswaku swi va xitsundzuxo naswona u swi vula etindleveni ta Yoxuwa, ‘Ndzi ta herisa ku tsundzukiwa ka Amaleke hilaha ku heleleke ehansi ka matilo.’”+ 15 Muxe a aka alitari kutani a yi thya vito ra Yehovha-nisi, 16 a ku: “Hikuva voko ri lwa ni xiluvelo+ xa Yah,+ Yehovha u ta lwa na Amaleke ku suka eka xitukulwana xin’wana ku ya eka xitukulwana xin’wana.”+